《次韵答严丽生姻丈惠诗 其一》
清代·沈道宽

湘南十载怅淹留，梦幻应随智北游。用拙官场空磔鼠，忘机心绪合盟鸥。

平情论世人犹怪，枵腹谈经我亦愁。稍喜南湖有薇蕨，不须远觅郑瓜州。

作者简介：（1774—1853）直隶大兴人，字栗仲。嘉庆二十五年进士。官终桃源知县。精字母声音之学，通音律。有《六书糠秕》、《话山草堂文集》等。